ก.ล.ต.-ตลท. เสาหลักเลื่อนลอย.!?
ความชัดเจนจากซีอีโอใหญ่ 4 โรงกลั่นฯ ของไทย ทั้งบริษัท ไทยออยล์ จำกัด (มหาชน) หรือ TOP, บริษัท พีทีที โกลบอล เคมิคอล จำกัด (มหาชน) หรือ PTTGC, บริษัท ไออาร์พีซี จำกัด (มหาชน) หรือ IRPC และบริษัท บางจาก คอร์ปอเรชั่น จำกัด (มหาชน) หรือ BCP
29 มิ.ย. 2565

ความชัดเจนจากซีอีโอใหญ่ 4 โรงกลั่นฯ ของไทย ทั้งบริษัท ไทยออยล์ จำกัด (มหาชน) หรือ TOP, บริษัท พีทีที โกลบอล เคมิคอล จำกัด (มหาชน) หรือ PTTGC, บริษัท ไออาร์พีซี จำกัด (มหาชน) หรือ IRPC และบริษัท บางจาก คอร์ปอเรชั่น จำกัด (มหาชน) หรือ BCP
เริ่มจาก “ค่าการกลั่นไม่ใช่กำไร” เหมือนที่รัฐบาล-นักการเมืองและหลายวงสังคมกำลังยัดเยียดว่าค่าการกลั่นน้ำมันที่ปรับขึ้นช่วงนี้..“โรงกลั่นฟันกำไร” กันพุงปลิ้น..!??
ตามด้วยเรื่อง “การรีดค่ากลั่น” เข้ากองทุนน้ำมันเชื้อเพลิง เพื่อพยุงราคาขายปลีกดีเซล ที่ทั้ง 4 ซีอีโอออกมาพูดเป็นเสียงเดียวกันว่า..ต้องอยู่ภายใต้กฎหมายและต้องไม่ละเมิดการค้าเสรี ที่สำคัญโรงกลั่นฯ ทั้งหมดเป็นบริษัทจดทะเบียนในตลาดหลักทรัพย์ฯ มีผู้ถือหุ้นหลายหมื่นหลายแสนคนที่ต้องดูแลด้วย
…เพราะในช่วงที่โรงกลั่นฯ ขาดทุน ผู้ถือหุ้นเจ็บกันอยู่ไม่น้อย..รัฐบาลก็ไม่ได้มาดูดำดูแดงอะไรเลย..
จุดนี้เองที่รัฐบาล..กำลังเมาหมัดอยากได้เงินโรงกลั่นฯ แต่ไม่รู้จะทำอย่างไร..จะไปขุดเอากฎหมายอะไรมาบีบคั้นโรงกลั่นฯ ได้..!!
ว่าไปแล้ว “สุพัฒนพงษ์ พันธ์มีเชาว์” รองนายกรัฐมนตรีและรมว.พลังงาน รู้เรื่องโรงกลั่นฯ และกลไกลตลาดทุนเป็นอย่างดี..ในฐานะเคยนั่งซีอีโอ PTTGC แต่ก็ไม่รู้ว่า “มนต์การเมือง” มันบังหู..บังตา..เลยยอมปล่อยให้ทุบหม้อข้าวตัวเองแบบนี้ได้..!??
เอาน่ะ..“การเมือง” มันทำให้คนเปลี่ยนไปได้เสมอ..!!
แต่ที่น่าเศร้าใจ 2 เสาหลักของตลาดทุน ทั้งก.ล.ต.ในฐานะหน่วยงานผู้กำกับดูแล และตลท.ในฐานะผู้ส่งเสริมบริษัทจดทะเบียนในตลาดหุ้น..ดูจะไม่รู้ร้อน..รู้หนาวกับเรื่องนี้เอาซะเลย..!!
หรืออย่างน้อย ๆ ก็น่าจะออกมาให้ข้อมูลหรือคำแนะนำเกี่ยวกับการดำรงไว้ซึ่งกฎเกณฑ์ต่าง ๆ ในตลาดทุน เพื่อรักษาผลประโยชน์ของบริษัทจดทะเบียนและผู้ถือหุ้น ที่ถือเป็นกลไกลสำคัญในระบบนิเวศตลาดทุน
แต่ว่า 2 หน่วยงานหลักที่ว่านี้..ไม่มีปฏิกิริยาอะไรเลย…!!
นี่ยังดีนะว่า 2 โรงกลั่นฯ ต่างชาติ อย่างบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ของกลุ่มเชฟรอนฯ และบริษัท เอสโซ่ (ประเทศไทย) จำกัด (มหาชน) หรือ ESSO ของกลุ่มเอ็กซ์ซอนโมบิล ที่ยังเกรงใจรัฐบาล ไม่ได้ออกมาแสดงความคิดความเห็นอะไร โดยเฉพาะเรื่อง “การค้าเสรี” ที่พี่ไทยไม่เหมือนชาติใดในโลก..
มิเช่นนั้นแล้ว ทั้งรัฐบาล, ก.ล.ต. และ ตลท. อาจเละเป็นโจ๊กไปมากกว่านี้..!!
…อิ อิ อิ…